b'\n_START_ARTICLE_\nNokkosperhonen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nNokkosperhonen on kirkasv\xc3\xa4rinen p\xc3\xa4iv\xc3\xa4perhonen, jonka siipien k\xc3\xa4rkiv\xc3\xa4li on vaihtelee 30\xe2\x80\x9360 mm, mutta on tavallisesti 40\xe2\x80\x9350 mm. Perhosen yl\xc3\xa4pinta on oranssinpunainen. Siiven etureunassa on rivi tummia t\xc3\xa4pli\xc3\xa4, joiden v\xc3\xa4lit ovat kirkkaankeltaiset, joskin talvehtimisen aikana keltainen v\xc3\xa4ri haalistuu. Etusiiven takaosassa on mustakeltainen t\xc3\xa4pl\xc3\xa4 ja keskell\xc3\xa4 siipe\xc3\xa4 on kaksi pient\xc3\xa4 tummaa t\xc3\xa4pl\xc3\xa4\xc3\xa4. Takasiiven tyvi on tumma. Sek\xc3\xa4 etu- ett\xc3\xa4 takasiipi\xc3\xa4 reunustaa tumma reuna, jossa on sinisi\xc3\xa4 t\xc3\xa4pli\xc3\xa4. Siipien alapinnat ovat tyviosasta tummanruskeat, ulompaa vaaleanruskeat.\n_START_SECTION_\nLevinneisyys ja lentoaika\n_START_PARAGRAPH_\nNokkosperhonen on levinnyt Suomessa koko maahan pohjoisinta Lappia my\xc3\xb6ten._NEWLINE_Laji on aikuistalvehtija. Talvehtineet perhoset l\xc3\xa4htev\xc3\xa4t lentoon aivan ensimm\xc3\xa4isten p\xc3\xa4iv\xc3\xa4perhosten joukossa jo maaliskuun lopulla ja lento jatkuu pitk\xc3\xa4lle kes\xc3\xa4kuuhun. Uusi sukupolvi aloittaa lennon hein\xc3\xa4kuussa perhosia voi tavata jopa lokakuulle.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nNokkosperhosta tapaa kaikkialla miss\xc3\xa4 on sen toukille niiden tarvitsemaa ravintokasvia, nokkosta, ja paikallinen yleisyyskin riippuu nokkoskasvustojen m\xc3\xa4\xc3\xa4rist\xc3\xa4. T\xc3\xa4m\xc3\xa4n takia se on yleisin kulttuuriymp\xc3\xa4rist\xc3\xb6iss\xc3\xa4. Nokkosperhonen on ollut pitk\xc3\xa4\xc3\xa4n er\xc3\xa4s Suomen yleisimmist\xc3\xa4 p\xc3\xa4iv\xc3\xa4perhosista, mutta sill\xc3\xa4 oli 1990-luvulta 2000-luvun alkupuolelle voimakas kannan taantuma. Useilla paikoilla, varsinkin Etel\xc3\xa4-Suomessa, neitoperhosia tavattiin t\xc3\xa4ll\xc3\xb6in huomattavasti nokkosperhosia enemm\xc3\xa4n. Lajin kanta on j\xc3\xa4lleen elpynyt l\xc3\xa4hes ennalleen._NEWLINE_Nokkosperhonen on tyypillinen kulttuuriymp\xc3\xa4rist\xc3\xb6jen perhonen, se el\xc3\xa4\xc3\xa4 pihapiireiss\xc3\xa4, puutarhoissa ja istutusten l\xc3\xa4hettyvill\xc3\xa4. Kev\xc3\xa4\xc3\xa4ll\xc3\xa4 talvehtineet naaraat munivat munat, jotka kes\xc3\xa4n aikana kehittyv\xc3\xa4t toukiksi, koteloituvat ja kuoriutuvat loppukes\xc3\xa4ll\xc3\xa4 uuden sukupolven aikuisina. Aikuinen yksil\xc3\xb6 talvehtii usein vajoissa, ullakoilla, kellareissa, autotalleissa ja muissa ulkorakennuksissa.\n_START_SECTION_\nRavintokasvi\n_START_PARAGRAPH_\nNokkosperhosen toukat ovat monofageja ja ne sy\xc3\xb6v\xc3\xa4t nokkosta (Urtica dioica), nuorina yhdyskunnittain. Aikuinen yksil\xc3\xb6 sy\xc3\xb6 kukkien mett\xc3\xa4, esimerkiksi pietaryrtin ja ohdakkeiden kukat vet\xc3\xa4v\xc3\xa4t niit\xc3\xa4 puoleensa. Nokkosperhoset saattavat my\xc3\xb6s sy\xc3\xb6d\xc3\xa4 puiden mahlaa tai m\xc3\xa4d\xc3\xa4nneiden hedelmien k\xc3\xa4ynytt\xc3\xa4 mehua.'